KOMMISSIONENS BESLUTNING

af 17. december 1999

om ændring af Rådets beslutning 79/542/EØF om listen over de tredjelande, hvorfra medlemsstaterne tillader indførsel af kvæg, svin, enhovede dyr, får og geder samt fersk kød og kødprodukter, og om ophævelse af beslutning 1999/301/EF

(meddelt under nummer K(1999) 4844)

(EØS-relevant tekst)

(2000/2/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 3, stk. 1,

under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(3), særlig artikel 29, og

ud fra følgende betragtninger:

(1) Medlemsstaterne kan kun indføre fersk kød inklusive affald fra tredjelande eller dele af tredjelande, der figurerer på en liste, som Rådet udarbejder på forslag af Kommissionen;

(2) listen over disse tredjelande eller dele heraf er anført i Rådets beslutning 79/542/EØF(4), senest ændret ved Kommissionens beslutning 1999/301/EF(5);

(3) optagelsen og opretholdelsen af et tredjeland på de lister over tredjelande, der er fastsat i EF-lovgivningen, og hvorfra medlemstaterne kan indføre animalske produkter omfattet af Rådets direktiv 96/23/EF, er betinget af, at det pågældende tredjeland forelægger en plan med angivelse af de garantier, det giver med hensyn til overvågningen af de grupper af restkoncentrationer og stoffer, der er anført i bilag I til nævnte direktiv; planen skal ajourføres på anmodning af Kommissionen, navnlig når den i artikel 29, stk. 3 i ovennævnte direktiv omhandlede kontrol gør det nødvendigt;

(4) hvis kravene i tredje betragtning ikke overholdes, kan optagelsen af et tredjeland på de lister over tredjelande, der er fastsat i EF-lovgivningen, suspenderes efter proceduren i artikel 33 i Rådets direktiv 96/23/EF;

(5) anvendelsen af overvågningsplaner for restkoncentrationer og opfølgningen af beviser på brug af ikke tilladte stoffer eller på forekomst af restkoncentrationer, der overstiger EF-maksimalgrænseværdierne for restkoncentrationer, er nødvendig for at beskytte folkesundheden;

(6) USA havde indvilliget i at træffe korrigerende foranstaltninger for at afhjælpe de konstaterede mangler, som udformningen og gennemførelsen af deres program for overvågning af restkoncentrationer var behæftet med; disse foranstaltninger blev meddelt til Kommissionen;

(7) på baggrund af de af USA meddelte foranstaltninger har Kommissionen aflagt et kontrolbesøg for at efterprøve de pågældende foranstaltningers hensigtsmæssighed og effektivitet;

(8) under Kommissionens kontrolbesøg afsløredes alvorlige problemer med hensyn til gennemførelsen og håndhævelsen af det i USA indførte program for overvågning af restkoncentrationer, og det konstateredes, at programmet ikke giver de af Det Europæiske Fællesskab krævede garantier med hensyn til beskyttelsen af folkesundheden mod de risici, restkoncentrationer indebærer; USA har indvilliget i at træffe yderligere foranstaltninger med henblik på en hurtig afhjælpning af manglerne;

(9) under omstændigheder som ovenfor beskrevet giver de relevante EF-bestemmelser og internationale aftaler, der i dette tilfælde finder anvendelse, Det Europæiske Fællesskab mulighed for at suspendere indførslerne fra USA; USA bør gives en begrænset tidsfrist til at træffe de fornødne foranstaltninger til objektivt at sikre, at det i Det Europæiske Fællesskab gældende sundhedsbeskyttelsesniveau overholdes;

(10) USA bør derfor med virkning fra den 15. februar 2000 suspenderes på listen over de tredjelande, hvorfra medlemsstaterne kan indføre kød til konsum; under de i dette tilfælde foreliggende omstændigheder er suspension af indførslen den eneste rimelige form for foranstaltning, som Det Europæiske Fællesskab har mulighed for at træffe.

(11) de i denne beslutning fastsatte foranstaltninger tages op til fornyet overvejelse på baggrund af de garantier, som USA giver med hensyn til en effektiv gennemførelse af foranstaltningerne til overvågning af restkoncentrationer;

(12) som følge af denne beslutning er det nødvendigt at ophæve Kommissionens beslutning 1999/301/EF om ændring af beslutning 87/257/EØF om listen over virksomheder i Amerikas Forenede Stater, der er godkendt til indførsel af fersk kød til Fællesskabet, og om ændring af Rådets beslutning 79/542/EØF om listen over de tredjelande, hvorfra medlemsstaterne tillader indførsel af kvæg, svin, fersk kød og kødprodukter, ændret ved Kommissionens beslutning 1999/417/EF(6);

(13) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I del I i bilaget til beslutning 79/542/EØF foretages følgende ændringer:

1) Linjen ">TABELPOSITION>"

ændres til: ">TABELPOSITION>"

2) Fodnote "s" affattes således: "s = suspenderet for udførsel af fersk kød og kødprodukter til konsum."

Artikel 2

Medlemsstaterne ændrer de foranstaltninger, de anvender i samhandelen, for at bringe dem i overensstemmelse med artikel 1 i denne beslutning. De underretter straks Kommissionen herom.

Artikel 3

Bestemmelserne i artikel 1 tages op til fornyet overvejelse på baggrund af de garantier, USA giver med hensyn til en effektiv gennemførelse af foranstaltningerne til overvågning af restkoncentrationer.

Artikel 4

Beslutning 1999/301/EF ophæves.

Artikel 5

Artikel 1 anvendes fra den 15. februar 2000.

Artikel 6

Denne beslutning er rettet til medlemsstaterne.

Udfærdiget i Bruxelles, den 17. december 1999.

På Kommissionens vegne

David BYRNE

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 125 af 23.5.1996, s. 10.

(4) EFT L 146 af 14.6.1979, s. 15.

(5) EFT L 117 af 5.5.1999, s. 52.

(6) EFT L 159 af 25.6.1999, s. 56.